<classify> Timu zote zinazocheza leo haziko katika nafasi nzuri kwenye msimamo wa ligi hivyo kila mmoja anahitaji ashinde kujiondoa alipo.Coastal Union inashika nafasi ya 13 kwenye msimamo wa ligi ikiwa na pointi saba na tayari imeshacheza michezo 10 tangu kuanza kwa msimu huu ikiwa imeshinda mchezo mmoja pekee, ikipata sare nne na kupoteza michezo mitano.Kwa kuangalia rekodi hiyo ni wazi kuwa kikosi hicho kinahitaji kupambana kuhakikisha kinajinasua katika hali mbaya.Wapinzani wao African Sports ndio wanaoshikilia mkia wakiwa na pointi tatu, huku wakicheza michezo tisa, na kati ya hiyo wakishinda mmoja na kupoteza michezo minane.African Sports inatarajiwa kuwa imejiimarisha kupitia usajili wa dirisha dogo na kupata matokeo mazuri ili kujinusuru katika hatari ya kushuka daraja. Kwa upande wa JKT Ruvu wanashika nafasi ya 14 wakiwa na pointi tano na tayari wameshacheza michezo 10 na kati ya hiyo wameshinda mmoja, wana sare mbili wakipoteza michezo saba hivyo wanahitaji kuonesha juhudi kuanzia mchezo wa leo.Mchezo wa leo huenda ukaleta matumaini baada ya kikosi hicho kuwa chini ya Kocha Mpya Abdallah Kibadeni akisaidiana na Kocha wa zamani wa Kagera Sugar Mrage Kabange ambao wana uzoefu mkubwa na ligi.Kikosi hicho kimesajili baadhi ya wachezaji akiwemo Hassan Dilunga na baadhi ya wengine kuhakikisha wanafanya vizuri. Kwa mujibu wa Msemaji wa JKT Ruvu , Ofisa Mteule daraja la pili Constatine Masanja, wachezaji tayari wamerudi Dar es Salaam wakitokea Morogoro walikokuwa wameweka kambi na wako tayari kwa mchezo huo.Wachezaji wote wapo katika hali nzuri, hakuna majeruhi na wote wana ari ya mchezo katika kujiweka kwenye nafasi nzuri ya ligi, alisema.Maafande hao wanakutana na Prisons ambao msimu huu wameonekana kwenda vizuri kwani wanashika nafasi ya sita wakiwa na pointi 17.  <topic>: MICHEZO 